Thyboen, Kristian Mogensen, er udover at være lærer og organist en mand med hvid krop og grønne fingre. Det blev åbenlyst for alle, da han fredag lagde ovenstående billede op på sin Facebookside. Han kunne simpelthen ikke vente til lørdag, hvor det var 'Arbejd nøgen i haven'-dag. - For det første var jeg sikker på, at det var godt vejr i går, og så har jeg en del, jeg skulle lave i dag, så jeg var ikke sikker på, at jeg kunne nå det, fortæller den nøgne havemand til TV MIDTVEST. - Det er ligesom juleaften, man tager glæderne på forskud, tilføjer Kristian Mogensen, der lige er kommet ud efter at have spillet i kirken, da TV MIDTVEST træffer ham på telefonen. For Kristian Mogensen er der nok tale om et engangs-knips i form af den bemærkelsesværdige selfie. - Det er ikke fordi, man skal regne med at se mig hver dag nøgen i haven, siger singlemanden fra Thy, der regner med en del kommentarer, når han mandag er tilbage på arbejdet på Tilsted Skole. Opslaget har da også, ikke uventet, medført adskillige muntre kommentarer fra vennerne på Facebook. Klaus Jeppesen kommer med en opfordring, der kort og godt lyder: Søg hjælp! Thomas Jensen har denne kommentar: Ohhhh gys.. den hvide kapelmester.. Gert Petersen bekymrer sig om naboerne: Bliver naboerne tilbudt krisehjælp? Spørger han. Michael Iversen vil gerne vide, hvor Eva er? - Jeg kan godt li' den der med, hvor er Eva henne - den, synes jeg, er sjov, griner engangs-naturisten fra Thy, da han bliver konfronteret med kommentarerne. En del reaktioner omhandler bekymring for solens skarpe stråler. Anne Madsbøll Drechsler skriver bl.a.: Husk solcremen i morgen, så du ikke matcher tulipanerne på søndag. - Man skal også huske at passe på solsorten, tilføjer Kristian Mogensen . Den er, som mange vil vide, altid på udkig efter regnorme.

Opsummering:
Lørdag er 'Arbejd nøgen i haven'-dag. Kristian Mogensen fra Thy, turde ikke vente til lørdag, da det var godt vejr fredag.